REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/147-16

7. jul 2016. godine

B e o g r a d

ZAPISNIK

PRVE SEDNICE ODBORA ZA ZAŠTITU ŽIVOTNE SREDINE,

ODRŽANE 7. JULA 2016. GODINE

 Sednica je počela u 11,05 časova.

 U skladu sa članom 25. stav 2. Poslovnika Narodne skupštine, sednicom je, do izbora predsednika Odbora, predsedavao narodni poslanik dr Branislav Blažić, najstariji prisutni član Odbora.

 Pored predsedavajućeg, sednici su prisustvovali članovi Odbora: Sonja Vlahović, Vladimir Petković, Ivana Stojiljković, Ivana Nikolić, Borka Grubor, Radoslav Cokić, Marjana Maraš, Miroslava Stanković Đuričić, Miloš Bošković, Velimir Stanojević, Goran Čabradi i Nenad Milić, kao i zamenici članova Odbora: Gordana Čomić (zamenik Dejana Nikolića), Gordana Predić (zamenik Jasmine Karanac) i Duško Tarbuk (zamenik Ivane Nikolić) i narodni poslanik Vladimir Orlić.

 Sednici nisu prisustvovali članovi Odobra (niti njihovi zamenici): Ivan Karić i Borisav Kovačević.

Za ovu sednicu određen je sledeći

D n e v n i r e d

 1. Izbor predsednika Odbora;

 2. Izbor zamenika predsednika Odbora.

 Prva tačka dnevnog reda **- Izbor predsednika Odbora**

 Na predlog narodnog poslanika Vladimira Petkovića, Odbor je većinom glasova (sa 12 glasova za i dva glasa protiv) izabrao narodnog poslanika dr Branislava Blažića za predsednika Odbora.

 U diskusiji su učestvovali članovi Odbora: Vladimir Petković, Miroslava Stanković Đuričić, Miloš Bošković, Marjana Maraš i Ivana Stojiljković.

Član Odbora Miroslava Stanković Đuričić iznela je primedbu u vezi sa sazivanjem sednice Odbora, s obzirom na to da je sednica sazvana u kraćem roku od roka propisanog odredbom člana 72. stav 2. Poslovnika Narodne skupštine, kao i u pogledu konsultacija poslaničkih grupa oko izbora predsednika Odbora i zamenika predsednika Odbora, koje nisu održane.

Predsedavajući je objasnio da je Prvu sednicu Odbora sazvala predsednik Narodne skupštine Maja Gojković, i naveo da će svaka naredna sednica ovog odbora biti sazvana u roku propisanom Poslovnikom Narodne skupštine.

Pohvaljena je dobra praksa u radu ovog odbora, koja se odnosi na Zelenu stolicu. Navedeno je da u nekim državama postoji praksa da predsednik odbora prati predloge građana u vezi sa temama koje se mogu naći na dnevnom redu, koje oni postavljaju preko društvenih mreža. Predloženo je da Odbor uključi novi vid komunikacije sa građanima preko društvenih mreža, kako bi oni na taj način direktno predlagali teme i davali sugestije korisne za unapređenje rada Odbora. Član Odbora Miloš Bošković obavestio je Odbor da je na svojim profilima na društvenim mrežama objavio Saziv ove sednice odbora, kako bi na taj način obavestio građane, koji su preko društvenih mreža izrazili interesovanje za biografiju kandidata za predsednika ovog Odbora. U skladu sa tim, zamolio je da se ukratko iznese biografija kandidata za predsednika Odbora.

 Dr Branislav Blažić informisao je nove članove Odbora ukratko o svojoj radnoj biografiji, kao i o aktivnostima koje je Odbor imao u prethodnom sazivu Narodne skupštine. Pozvao je sve članove Odbora da daju predloge tema kojima bi se Odbor bavio, što je bila praksa i u prethodnom sazivu.

 Druga tačka dnevnog reda **- Izbor zamenika predsednika Odbora**

 Izabrani predsednik Odbora, narodni poslanik dr Branislav Blažić, nastavio je predsedavanje sednicom Odbora i za zamenika predsednika Odbora predložio narodnog poslanika Dejana Nikolića. Istakao je da je njegov predlog za zamenika predsednika Odbora rezultat konsultacija predstavnika poslaničkih grupa.

Odbor je većinom glasova (sa 12 glasova za, nijednim glasom protiv i jednim uzdržanim) izabrao narodnog poslanika Dejana Nikolića za zamenika predsednika Odbora.

Gordana Čomić, zamenik člana Odbora Dejana Nikolića, obavestila je prisutne članove Odbora o aktivnostima Zelene poslaničke grupe u prethodnom sazivu, koje su se odnosile na zakonodavstvo, aktivizam i kontrolu primene propisa iz oblasti zaštite životne sredine, a realizovane su u saradnji sa nevladinim organizacijama i uz pomoć donacija domaćih i međunarodnih organizacija. Istakla je značaj rada ove neformalne poslaničke grupe i pozvala da se ona i u ovom sazivu Narodne skupštine ponovo formira. Navela je i da će se u ovom sazivu Narodne skupštine angažovati na donošenju Zakona o vetrozaštitnim pojasevima, ukazavši pri tom na važnost postojanja posebnog ministarstva koje bi se bavilo zaštitom životne sredine.

Sednica je zaključena u 11,25 časova.

 SEKRETAR PREDSEDNIK

 Milica Bašić dr Branislav Blažić